ঝোপজঙ্গলে ঘেরা ওই উঁচু ঢিবিতে বেদী তৈরি করে কয়েকশো বছর ধরে স্থানীয় মতিলাল চক্রবর্তীর বংশধরেরা কালী মায়ের পুজো করতেন। অর্থাভাবে প্রতিমা তৈরি করতে পারেননি তাঁরা। তাই খোলা আকাশের নীচে বেদী তৈরি করে ছোট পাথরকে কালী রূপেই পুজো করতেন। ওই কালীস্থানের অন্ধ ভক্ত ছিলেন ইসিএলের ম্যানেজার অমর ঘোষ। কর্মস্থলে আসার আগে নিষ্ঠা সহকারে মায়ের পুজো দিতেন। সে সময়ে সামান্য বেতনে মন্দির তৈরী করে উঠতে পারেননি অমরবাবু। তখন মা কালীর স্বপ্নাদেশ পান তিনি। স্বপ্নাদেশেই বলা ছিল, মন্দিরের যেন কোনও ছাদ না থাকে। মায়ের স্বপ্নাদেশ মতো মন্দির তৈরির সাহায্যের জন্য অমর ঘোষ দ্বারে দ্বারে ঘুরে বেড়ান। শেষ পর্যন্ত স্থানীয় কিছু মুসলিম যুবক মন্দির তৈরির জন্য এগিয়ে আসেন। মন্দির তৈরির যাবতীয় খরচ বহন করেন তাঁরাই। মায়ের স্বপ্নাদেশ মতো মতিলাল চক্রবর্তীর প্রতিষ্ঠিত ঢিবিকে ঘিরে তৈরি হয় মন্দির। বেদীর চারদিক সাজানো হয় কলস দিয়ে। তার উপর দেওয়া হয় ত্রিশূল। তবে ওই বেদীটি দেখতে আজও কারবালা বেদীর মতো।